钦定古今图书集成/方舆汇编/职方典/第1449卷 > 思明府猺獞峒蛮考
## 钦定古今图书集成/方舆汇编/职方典/第1449卷 > 思明府猺獞峒蛮考

明

太祖洪武二年，思明府酋黄忽都内附。

按《明外史土司传》：“洪武二年七月，思明府黄忽都遣使贡马及方物。诏以忽都为思明府知府，许世袭。”

按《通志》：“思明州土官黄姓，与思明府同族。洪武初，黄君寿归附，授世袭知州，后为黄𤣾所并。三年，下石西州亦归附。”

十五年，土知府黄忽都来贡。

按《明外史土司传》：“十五年正月，忽都遣其弟禄政奉表贡马及方物，赐以钞锭。”

二十三年，署思明府知府黄广平率属来朝按《明外史土司传》：“二十三年，故知府忽都子黄广平，遣思州知州黄志铭率其属部及太平、龙英等十五州土官李圆泰等来朝。”

二十四年，诏黄广平袭思明府知府。

按《明外史土司传》：“二十四年，署知府黄广平服阕，遣知州黄忠奉表贡马及方物。诏以广平袭职，赐冠带、袭衣及文绮十匹、钞百锭。”

二十五年，土知府黄广平有罪，逮至京，寻释之。按《明外史土司传》：安南凭祥洞巡检高祥奏言，思明州知州门三贵谋杀思明府知府黄广平。广平先觉而杀之，乃称其病死。朝廷以其言不实，逮广平鞫之。至是，逮至，帝谓刑部曰：“蛮寇相杀，性习固然。广平不以实言，故绳以法。今姑宥之，使其改过。” 遂命给道里费遣还。

二十八年，土知府黄广成贺“天寿节。”

按《明外史土司传》：“二十八年九月，天寿圣节，土官黄广成上表贡方物来贺。赐广成文绮二十匹及罗衣、金束带、钞二百锭，从人有差。”

二十九年，土知府黄广成遣使来贡。

按《明外史土司传》：“二十九年，广成遣其弟威佑奉表贡马及方物。诏赐威佑等钞。”

三十年，遣使谕安南，还思明侵地。

按《明外史土司传》：“二十九年，广成奏言，本府自故元设置思明州，后改思明路军民总管所，辖左江一路州县洞寨，东至上思州，南至铜柱。元兵征交趾，去铜柱百里设永平寨军民万户府，置兵戍守，命交人供其军饷。元季扰乱，交人以兵攻破永平寨，遂越铜柱二百馀里，侵夺思明属地丘温、如嶅、庆远、渊脱等五” 县，前者本府失理于朝，遂致交人侵逼益甚。及告礼部，任尚书立站于洞登，《洞登》实思明地，交趾乃称属铜柱界。臣尝具奏，蒙朝廷遣刑部尚书杨靖核其事。